हरमू नदी लेने लगी आकार रुकेगा बारिश का पानी
नदीसे नाला बनी हरमू नदी अब फिर से नदी का आकार लेने लगी है। नदी के लगभग चार किलोमीटर के दायरे में गैबियन वॉल का निर्माण पूरा कर लिया गया है। चार किलोमीटर तक दोनों ओर पत्थर की दीवार तैयार कर ली गई है। नदी के दोनों तरफ ड्रेनेज और सीवरेज बनाने का भी काम तेजी से हो रहा है। शहर में नदी के प्रवेश मार्ग से लेकर विद्यानगर तक ड्रेनेज बनाने का काम पूरा कर लिया गया है। करम चौक तक एक तरफ सीवरेज पाइपलाइन का काम भी पूरा हो गया है। नदी के दूसरे किनारे पर अब सीवरेज लाइन बिछाने का काम शुरू किया गया है। बारिश का पानी रोकने के लिए नदी में स्ट्रॉम वाटर ड्रेनेज भी बनाया जा रहा है। इससे नदी में हमेशा पानी रहेगा।
गैबियनवाल के बीच 10 फीट बहाव क्षेत्र
करमचौक से आगे मुस्लिम बस्ती के पास से लेकर विद्यानगर पुल तक हरमू नदी में गैबियन वाल बना दिया गया है। गैबियन वाल के बीच में नदी का बहाव क्षेत्र 10 फीट से अधिक है। इसी से नदी के पानी का बहाव होगा। गैबियन वाल बनने के बाद नदी का बदलता हुआ रूप दिख रहा है। नदी में फैली गंदगी और कचरा भी हटा लिया गया है। नदी के किनारे हुए अतिक्रमण को हटाने से वहां पाथ-वे जैसी स्थिति बन गई है। अब वाहन से ही नदी के शुरुआती छोर तक पहुंचा जा सकता है।
हरमू नदी के सौंदर्यीकरण का काम करने वाली कंपनी ईगल इंफ्रा को जुडको की ओर से लगभग दो करोड़ रुपए का भुगतान कर दिया गया है। नगर विकास सचिव ने काम तेज होने के बाद ही आगे की राशि का भुगतान करने का निर्देश दिया है और जल्द काम पूरा करने को कहा है।
हरमू नदी के लगभग 10 किलोमीटर क्षेत्र में नदी के किनारे बने भवनों और कॉलोनियों के सेप्टिक टैंक का गंदा पानी नदी की सीवर लाइन से जुड़ेगा। सीवर लाइन से होते हुए गंदगी सीवरेज ट्रीटमेंट प्लांट में जमा होगी, जहां उसे रिसाइकल कर साफ पानी को नदी में छोड़ा जाएगा। सीवर लाइन जाम हो, इसके लिए जगह-जगह मैनहोल बनाया जा रहा है।
हर साल बरसात के मौसम में हरमू नदी उफान पर रहती है। बारिश का पानी नदी से बह कर निकल जाता था। लेकिन आने वाले समय में बारिश का पानी नदी में ही रहेगा। क्योंकि नदी के दोनों किनारे स्ट्रॉम वाटर ड्रेनेज बनाया जा रहा है। लगभग एक फीट चौड़ी नाली बना कर उसे कवर्ड किया जा रहा है। ताकि बारिश का पानी ड्रेनेज से होकर फिर नदी में जा सके। ड्रेनेज में मुहल्लों से आनी वाली नाली भी जुड़ेगी। इससे नदी का पानी गंदा नहीं होगा।
इस तरह आकार ले रही हरमू नदी : करमचौक के पास हरमू नदी में पत्थर से बांधकर बनाया गया गैबियन वाल।
नदी में फैली गंदगी की हुई सफाई, किनारे में बना गया चाैड़ा रास्ता
hin_Deva hin_Deva mag_Deva hin_Deva hin_Deva hin_Deva hin_Deva hin_Deva hin_Deva